Omnibus presentes litteras inspecturis, magister Willelmus officialis curie Autissiod., salutem in Domino. Noverint universi quod in nostra presentia constitutus Robertus presbyter S. Gervasii Autissiod., recognovit quod ipse dederat, quinque annis jam elapsis, se et sua bona mobilia et immobilia ubicunque sint fratribus militie Templi; et se et dicta bona sua iterum dedit dictis fratribus coram nobis, tali tamen conditione apposita quod quumcunque voluerit ipse possit assumere habitum dictorum fratrum. Et ipsi fratres tenebuntur eumdem Robertum in domibus et societate eorum recipere sicut fratrem. In cujus rei testimonium presentes litteras sigilli Autissiod. curie fecimus munimine roborari. Actum anno Domini MCCXXXIII, mense novembri.